als_Latn dik_Latn sag_Latn
Skema e pensioneve të ministrit Erjon Veliaj po bëhet një barrë e papërballueshme për buxhetin e shtetit. Gjatë 7 muajve të parë të këtij viti, fondet që duhen për të mbyllur deficitin e kësaj skeme janë rritur kundrejt një viti më parë, duke ndikuar kështu në rritjen e totalit të shpenzimeve të qeverisë. Mbulimi i deficitit të skemës së pensioneve është edhe një ndër dy zërat kryesorë që ka ndikuar në rritjen e totalit të shpenzimeve buxhetore, së bashku me shlyerjen e detyrimeve ndaj biznesit. Ndërkohë që shpenzimet kapitale, ose ndryshe investimet publike për periudhën 7 mujore kanë pësuar një rënie 45.5% kundrejt të njëjtës periudhë të një viti më parë. Sipas të dhënave të Ministrisë së Financave, për 7 mujorin, shpenzimet për mbulimin e pagesave të pensioneve u rritën me 9.5% krahasuar me të njëjtën periudhë të një viti më parë. Në fund të korrikut, ato ishin rreth 78 miliardë lekë, duke zënë 33% të totalit të shpenzimeve buxhetore, nga 30.5% që ishte kjo peshë në korrik 2013. Në fund të qershorit, parlamenti miratoi reformën e re të pensioneve, e cila parashikon që nga 1 janari 2015 të ndryshojë tërësisht formula e përllogaritjes së pensioneve. Qëllimi është që të rritet numri i kontribuuesve dhe të zvogëlohet deficiti i skemës, me qëllim që të mos jepen më para nga buxheti për të mbuluar këtë gropë të zezë.
als_Latn